钦定古今图书集成/明伦汇编/官常典/第645卷 > 明
## 钦定古今图书集成/明伦汇编/官常典/第645卷 > 明

明制，定县为三等，所属衙门及庶人在官者如州。
按《续文献通考》：“明太祖初定县三等，赋十万石以下
为上县，知县从六品；六万石以下为中县，正七品；三
万石以下为下县，从七品。已而并改正七品。”京县正
六品。所属衙门有儒学教谕、训导、阴阳学训术、医学
训科、僧会司、道会司。其有巡检司、税课局、驿递闸坝、
批验所、河泊所、仓草场者，设官如州。知县掌教养县
民之事。凡岁贡学生，三岁贡士，岁攒实征，十岁造黄
册。民之赋役，视丁与产，必调剂而均节之。若岁大歉，
请于上司而时蠲减焉。狱讼必询其情理，考诸律例
而决之。有不服，请陈于上为雪理焉。凡养老、祀神、表
善、赈饥、恤穷、通货之事，时省而敦行之。凡山海泽薮
之产资国用者，按籍而登焉。诸所属衙门如州者，职
亦如之。庶人在官者，县亦如州。

### 皇清